Риҵатәи ареликттә милаҭтә парк адиректор лхаҭыԥуаҩ Инга Ҭаниаԥҳа ҳкорреспондент Бадраҟ Аҩӡба даниҿцәажәоз далацәажәеит апарк 2016 шықәса рзы аҭаара шымҩаԥысуа атәы.
- Риҵатәи ареликттә парк асасцәа аднакылоит. Уаанӡатәи ашықәсқәеи сынтәатәи ашықәси еидкыланы уахәаԥшуазар иуҳәарц иалшозеи?
— Арбагақәа еиҿҳарԥшуазар иахьа иаҳҳәар алшоит атуристцәа рхыԥхьаӡара есыҽны еизҳауеит ҳәа. Ҵыԥхи сынтәеи еидкылан уахәаԥшуазар, сынтәа аԥсшьаҩцәа рхыԥхьаӡара еиҵоуп, аха ҳаԥхьаҟа нанҳәа шьҭоуп. Аиҳарак абри амзаз ауп аԥсшьаҩцәагьы анырацәо.
- Инга Уасил-иԥҳа, иахьа апарк анапхгара аԥсшьаҩцәа ирыдыргалозеи? Иҿыцу краԥшьгоума?
— Риҵатәи апарк екскурсиатә обиектуп. Шеишықәсала арахь иаауеит атуристцәа. Уаанӡа аӡиа Риҵа амацара акәзар ирбарц ирыдаагалоз, уажәы Ауадҳарагьы налаҵаны 15 рекреациатә обиект ыҟоуп. Урҭ зегьы мышкала урхысыр алшоит.
- Акурорттә усхк адагьы Риҵатәи апарк анаука-ҭҵааратә усурақәа мҩаԥнагоит. Уи азы ишәҳәарц ишәылшозеи?
— Анауака-ҭҵааратә усурахь иаҵанакуеит адәытә ԥшыхәрақәа, иааҳакәыршаны иҟоу аԥсабара аманиторинг. Уажәазы ара аус ауеит аекологиатә рккара аҟәша.
- Иара убасгьы абна нхамҩа аҟәшагьы аус ауеит. Уи иарбан напынҵоу иамоу?
— Аҟәша аилазаарахь иаҵанакуеит абнатә нхамҩа аинспекторцәа. Урҭ дасу рхатәы ҵакырақәа рзалхуп. Дара абнара хылаԥшра арҭоит атуристцәа аҭыԥ аҭҵаараҿы ирыцхраауеит. Урҭ ирзеиҭарҳәоит амца еиқәуҵар ахьауа, ишауа, апалаткақәа шыргылатәу…
- Амцаԥшь хәаҷа ишԥаҿагылоу?
— Аманиторинг иаҳнарбоит аԥхынтәи аамҭазы ахәаҷа аҽшеиҵнахуа. Аԥсабараҟны иара зыцәшәаша акгьы ыҟам. Аамҭак ала ахыԥхьаӡара ааиҵахаргьы нас еиҭеизҳауеит.
- Ауадҳара зыԥсы зшьар зҭаху рхыԥхьаӡара еиҳа-еиҳа еизҳауеит. Аха аҭыԥқәа азхом. Иазыԥхьагәаҭоума акоттедж ҿыцқәа рыргылара?
— Сара екологк иаҳасабала сақәшаҳаҭым ауаа рацәа уа рыҟазаара. Аха аҵыхәтәантәи ахәышықәсақәа рыҩныҵҟа араҟа иргылоуп 50 ҭыԥ змоу аҩнхәыҷқәа. Ҵыԥх арҭ аҩнқәа рҟны рыԥсы ршьеит 2 000-ҩык рҟынӡа ауааԥсыра.